雲巖
作者：馬子嚴
朝代：宋

paragraphs: 林深路轉山，巖虛雲觸石。
是中立數椽，僅足安一室。
斷罅開碧落，當晝懸白日。
虬蘗掛乳竇，飛鼠傅石脊。
山中古老人，對我誦記憶。
昔爲鬼仙家，乃藉巨人力。
劃地剖疆界，印泥遺指跡。
至今百年餘，住世三度易。
吾非梅子真，身是江南客。
詹子武夷俊，邂逅願已適。
扶携一登覽，相與有儔匹。
林逋葉靜能，俱來一同席。
二子善鼓琴，無弦徒挂壁。
日暮雲已歸，今夕竟何夕。
徘徊卧白雲，華胥何處覓。